
מדינת ישראל

משרד המשפטים



הממונה על חוק חופש המידע

	ירושלים, כ"ה באדר, תשע"ח 

	12 מרץ , 2018

	בתשובתך נא ציין:

	תיק מס' 294/17


לכבוד










 שלום רב, 

הנדון: בקשה לפי חוק חופש המידע, התשנ"ח-1998
(פנייתך מיום 19/10/2017)
במכתבך שבסימוכין ביקשת לקבל את הנהלים שעל פיהם פועלת המחלקה לחקירות שוטרים (להלן: "מח"ש"). זאת, בעקבות דו"ח מבקר המדינה שפורסם בחודש אפריל 2017 ועסק, בין היתר, בטיפול המערכתי בעבירות שוטרים. 
לאחר בדיקת בקשתך, הרינו להשיבך כדלקמן: 
מח"ש היא יחידה בפרקליטות המדינה המורכבת מיחידת חקירות, מודיעין ופרקליטות ומשכך פועלת בהתאם להנחיות היועץ המשפטי לממשלה, הנחיות פרקליט המדינה וכן נהלי משטרה, כפי שרלוונטיים לעבודתה. ישנם נהלי עבודה מהותיים, שתכליתם להכווין את שיקול הדעת בסוגיות שונות, וישנם נהלי עבודה טכניים, הנוגעים לסדרי עבודה פנימיים שאין בהם, מבחינה מהותית, כדי להוות הנחיות מנהליות.
ראשית, על מנת להעמיד לרשותך את מירב המידע המצוי בידנו, נתכבד להפנותך לאתר משרד המשפטים, שם תמצאי ארבע הנחיות פרקליט מדינה בעניין פעילותה של מח"ש:
· הנחיה 14.4 – סמכות החקירה והעמדה לדין בתלונה נגד שוטר.

· הנחיה 7.12 – הגבלת זכות העיון בחומר מודיעיני הנוגע לחקירה (מח"ש נזכרת בהנחיה, בין גופים נוספים)

· הנחיה 2.18 – מדיניות התביעה בתיקי חקירה בהם חשוד בביצוע עבירה כלפי שוטר מתלונן על שימוש בכוח מצד שוטר. 

· הנחיה 4.3 – חלוקת העבודה בין הפרקליטות לבין המשטרה בנוגע לעבירות תעבורה שבהן מעורבים שוטרים. 

ניתן למצוא הנחיות אלו בקישור הבא - http://www.justice.gov.il/Units/StateAttorney/Pages/fast.aspx
שנית, מח"ש מצויה כיום בתהליך מורכב של גיבוש ותיקוף נהלים ייחודיים לעבודתה, מול המשנה לפרקליט המדינה (עניינים פליליים). בנוסף, בימים אלה, המחלקה משלימה עדכון של נוהל שיתוף פעולה בין מח"ש למשטרת ישראל, מול המשנה לפרקליט המדינה (עניינים פליליים) ובתיאום עם משטרת ישראל. עם סיום הליך התיקוף יפורסמו נהלים אלה באופן המתאים.
כפי שציינת בבקשתך, במח"ש מצוי מסמך נהלי עבודה פנימי, שנערך בשנת 2012, ובחלקו מתבסס על סעיפי החוק והנחיות פרקליט המדינה הרלוונטיות לעבודת המחלקה.
בימים אלה, מתבצעת במח"ש עבודת עדכון ותיקוף של מסמך נהלים זה. להלן נפרט את הפרקים המצויים בתהליך עבודה לגיבוש הנחיות מתאימות, על מנת להעמיד בפניכם תמונה מלאה ככל הניתן, אלא שבהתאם להוראת סעיף 9(ב)(2) לחוק חופש המידע, התשנ"ח-1998, אין חובה למוסרם בשלב זה. כאמור עם סיום תיקוף ההנחיות בנושאים המעוגנים כיום במסמך זה הם צפויים להתפרסם ככל הנדרש. 

1. טיפול בתלונות ופתיחה בחקירה – כאמור, הפרק הכתוב בהקשר זה עוסק בהיבט הטכני של תהליכי עבודה פנימיים. בשנתיים האחרונות חלו שינויים משמעותיים בהיבטים הטכניים הקשורים לפרק זה, ומכאן הצורך בתיקונו. החלק המהותי בפרק זה מסתמך על הנחיות פרקליט המדינה (כגון: הנחיית פרקליט המדינה מס' 2.18 – ראה לעיל) וכן על סעיף 59 לחוק סדר הדין הפלילי [נוסח משולב], התשמ"ב-1982, וסעיף 49ט לפקודת המשטרה [נוסח חדש], התשל"א-1971). 
2. חקירה – פרק זה עוסק ברובו בעניינים שאמורים להיות מוסדרים בקרוב בנוהל שיתוף פעולה מעודכן בין מח"ש למשטרת ישראל, אשר צפוי להתפרסם בקרוב, כאמור. 
3. סיום חקירה – מסתמך על הנחיות פרקליט המדינה העוסקות בעילות סגירה של תיקים (ניתן לעיין בהן בקישור הבא: http://www.justice.gov.il/Units/StateAttorney/Pages/fast.aspx), וכן על סעיף 62 לחוק סדר הפלילי וסעיף 19(א) לתוספת הראשונה לחוק המשטרה (דין משמעתי, בירור קבילות שוטרים והוראות שונות), התשס"ו-2006. 
קיימת זיקה בין פרק זה ובין שני נהלים נוספים המצויים כיום בתהליך כתיבה מול המשנה לפרקליט המדינה (עניינים פליליים) – העוסקים במדיניות מח"ש לעניין העמדה לדין פלילי או דין משמעתי בעבירות שימוש בכוח של אנשי משטרה, וכן במדיניות פתיחה בחקירה והעמדה לדין בעבירות שיבוש מהלכי משפט, המבוצעות על-ידי אנשי משטרה. 
4. דיווח למשטרה על החלטות מח"ש – בהמשך לאמור לעיל, ישנם נהלי עבודה קיימים בין מח"ש למשטרת ישראל, אך מדובר בנהלים שאינם מעודכנים עוד בשל התפתחויות שונות שחלו עם השנים בשני הגופים. במהלך החודשים האחרונים התקיימו מספר ישיבות בנושא אצל המשנה לפרקליט המדינה (עניינים פליליים), בהשתתפות גורמים ממח"ש וממשטרת ישראל בהמשך לאשר נמצא בעניין זה על ידי מבקר המדינה. עם סיום בחינת עניין זה צפויים נהלי העבודה הרלוונטיים להתעדכן.
הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה
זו. 

מיטל כץ, עו"ד

